

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ**

**ΓΡΑΦΕΙΟ ΤΥΠΟΥ**

Αθήνα, 8 Δεκεμβρίου 2017

**ΔΕΛΤΙΟ ΤΥΠΟΥ**

 **Ομιλία της Υπουργού Διοικητικής Ανασυγκρότησης, Όλγας Γεροβασίλη, στο 5ο Ετήσιο Συνέδριο της Ένωσης Περιφερειών Ελλάδας**

Κυρίες και κύριοι,

Φίλες και φίλοι,

Με ιδιαίτερη χαρά παρευρίσκομαι –και σας ευχαριστώ για την πρόσκληση– στο ετήσιο συνέδριό σας.

Μια ευκαιρία για ένα δυναμικό και ουσιαστικό διάλογο.

Έναν διάλογο, με επίκεντρο το ρόλο και τη συμμετοχή της Τοπικής Αυτοδιοίκησης στο δρόμο της ανάπτυξης.

Σε μια στιγμή που λαμβάνουμε θετικά μηνύματα για τη χώρα από κάθε κατεύθυνση.

Μηνύματα από ευρωπαίους αξιωματούχους, τη διεθνή επενδυτική κοινότητα, τον διεθνή Τύπο.

Όπως και θετικά μηνύματα από τις αγορές και τους οικονομικούς αναλυτές.

Ότι, δηλαδή, η Ελλάδα ανακτά μέρα με την μέρα την χαμένη της κανονικότητα.

Την κανονικότητα που της αρμόζει.

Που αρμόζει σε κάθε σύγχρονη, ευρωπαϊκή χώρα.

Φίλες και φίλοι,

Αυτή η πολύ ευνοϊκή συγκυρία για τη χώρα μάς κινητοποιεί ακόμη περισσότερο.

Και μας κινητοποιεί σε δύο κατευθύνσεις.

Γιατί;

Αφενός, για να βαδίσουμε σταθερά και με αποφασιστικότητα στην έξοδο από την επιτροπεία τον Αύγουστο του 2018.

Και αφετέρου, για να αφήσουμε πίσω το στρεβλό, αναπτυξιακό μοντέλο.

Ώστε η χώρα να μην γυρίσει ποτέ πίσω.

Να μην γνωρίσει ποτέ ξανά τις παθογένειες, που τη χρεοκόπησαν.

Για να συμβεί, όμως, αυτό η χώρα έχει ανάγκη από ουσιαστικές μεταρρυθμίσεις.

Έχει ανάγκη από διαρθρωτικές αλλαγές.

Και είμαστε προσηλωμένοι και αποφασισμένοι να προχωρήσουμε σε αυτές.

Όπως, άλλωστε, έχουμε αποδείξει μέχρι σήμερα.

Ο ρόλος της Τοπικής Αυτοδιοίκησης είναι νευραλγικός στον τομέα αυτό.

Για να οικοδομήσουμε από κοινού το νέο παραγωγικό μοντέλο, χωρίς παρασιτικές και πελατειακές λογικές.

Μοντέλο διαμορφωμένο από τους πολλούς, που θα καταλήγει ισόρροπα στην κοινωνία.

Ώστε η πληροφορία, οι παραγωγικές δυνατότητες και οι επενδυτικές προοπτικές να φτάνουν αδιαμεσολάβητα σε πολλούς αποδέκτες.

Η παραγωγική ανασυγκρότηση της χώρας, όμως, ορίζεται μέσα από την περιφερειακή ανασυγκρότηση.

Την ανάδειξη, δηλαδή, των συγκριτικών πλεονεκτημάτων κάθε περιφέρειας ως αφετηρία για την οικοδόμηση αυτού του παραγωγικού μοντέλου.

Για αυτό, άλλωστε, ήταν διαχρονική μας διεκδίκηση μια ισχυρή, Περιφερειακή Αυτοδιοίκηση, που θα προγραμματίζει δημοκρατικά.

Αλλά και θα υπηρετεί μία ολοκληρωμένη και βιώσιμη αναπτυξιακή διαδικασία.

Φίλες και φίλοι,

Οι περισσότεροι γνωρίζετε ότι συμμετείχα για πολλά χρόνια στην Τοπική Αυτοδιοίκηση και στον Α΄ και στον Β΄ Βαθμό.

Γνωρίζω και εγώ όπως και εσείς ότι οι παραγωγικές μας δυνατότητες είναι πολλές και ανεκμετάλλευτες.

Αυτές τις δυνατότητες φέρνουμε πάλι στο προσκήνιο με τα Περιφερειακά Συνέδρια.

Και, φυσικά, ο πρωταγωνιστικός ρόλος ανήκει σε εσάς, στην Τοπική Αυτοδιοίκηση.

Δηλαδή, αποκεντρώνουμε στη βάση τον διάλογο.

Σχεδιάζουμε από κοινού τα μελλοντικά αναπτυξιακά σχέδια.

Ώστε, το εθνικό σχέδιο παραγωγικής ανασυγκρότησης να είναι μια διαδικασία συλλογική και όχι ασκήσεις επί χάρτου.

Η μεγάλη ανταπόκριση στα επτά Περιφερειακά Συνέδρια, με δεδομένη και την εκτενή διαβούλευση που προηγείται κάθε φορά, δημιουργούν ένα ισχυρό, συλλογικό κεκτημένο.

Φίλες και φίλοι,

Πιστεύαμε πάντα ότι στα θέματα της Περιφερειακής Ανάπτυξης χρειαζόμαστε και τη Διοικητική Μεταρρύθμιση.

Μια μεταρρύθμιση, που θα υπερέβαινε τη γραφειοκρατική λογική και την αυτοαναφορικότητα των διοικητικών μηχανισμών.

Και την υλοποιούμε ήδη.

Την υλοποιούμε, με επίκεντρο το Υπουργείο Διοικητικής Ανασυγκρότησης.

Στόχος μας;

Η ενίσχυση της αποδοτικότητας των υπηρεσιών προς τους πολίτες και τις επιχειρήσεις.

Αλλά και η ενδυνάμωση της κοινωνικής συνοχής και η εργασιακή ασφάλεια.

Το τριετές συνεκτικό πλαίσιο που υλοποιούμε, δηλαδή μία Εθνική Στρατηγική για Διοικητική Μεταρρύθμιση, είναι το εργαλείο μας.

Εργαλείο, μέσα από το οποίο:

* Αξιοποιούμε τα τυπικά και ουσιαστικά προσόντα ανθρώπων που υπηρετούν τόσο στη Δημόσια Διοίκηση όσο και στην Τοπική Αυτοδιοίκηση,
* θέτουμε ξεκάθαρους όρους διάδρασης πολιτικού και διοικητικού συστήματος,
* κάνουμε πράξη την κοινωνική λογοδοσία των υπηρεσιών,
* θέτουμε ένα νέο αξιακό πλαίσιο στις εσωτερικές λειτουργίες του δημόσιου τομέα βασισμένο στη διαφάνεια.

Παράλληλα, όμως, εισάγουμε όρους διαφάνειας και αξιοκρατίας στις διοικητικές διαδικασίες.

Κυρίες και κύριοι,

Η ψηφιακή οικονομία βρίσκεται στην κορυφή της ατζέντας παγκοσμίως.

Από την πλευρά μας, εργαζόμαστε ήδη για τον ψηφιακό μετασχηματισμό του Κράτους.

Αντιμετωπίζοντας δραστικά φαινόμενα γραφειοκρατίας.

Και εξοικονομώντας ταυτόχρονα πολύτιμους πόρους.

Γιατί, οι διαδικασίες απλοποιούνται και ψηφιοποιούνται.

Ενώ επιταχύνονται και αναβαθμίζονται οι παρεχόμενες υπηρεσίες για τους πολίτες και τις επιχειρήσεις.

Ώστε η Δημόσια Διοίκηση να είναι σύγχρονη και αποτελεσματική.

Να ακολουθεί με αξιώσεις την νέα εποχή, την εποχή της Ηλεκτρονικής Διακυβέρνησης.

Και με μεγάλη ικανοποίηση βλέπουμε ότι προς αυτήν την κατεύθυνση κινείται και η Περιφερειακή Αυτοδιοίκηση, με εξαιρετικά, φωτεινά παραδείγματα.

Επιπλέον, θεσπίσαμε νέα, αντικειμενικά εργαλεία ενίσχυσης της διοικητικής λειτουργίας.

Ήδη, τα ψηφιακά οργανογράμματα και τα περιγράμματα θέσης εργασίας λειτούργησαν ως βάση για το Ενιαίο Σύστημα Κινητικότητας.

Η εκκίνηση του πρώτου κύκλου της Κινητικότητας –με τη συμμετοχή όσων Υπουργείων ήταν σε ετοιμότητα– είναι ένα πρώτο βήμα στον περιορισμό της πολιτικής επιρροής στην καθημερινότητα της Δημόσιας Διοίκησης.

Και παράλληλα, από το ίδιο σύστημα ανιχνεύονται οι πραγματικές ελλείψεις στο ανθρώπινο δυναμικό.

Ώστε να είναι εφικτός ο μακροπρόθεσμος προγραμματισμός προσλήψεων.

Και, βέβαια, προετοιμάζουμε την ηλεκτρονική αξιολόγηση των δημοσίων υπαλλήλων για το επόμενο έτος.

Φίλες και φίλοι,

Μια νέα προσέγγιση για την ανάπτυξη και την παραγωγική ανασυγκρότηση απαιτεί ρήξεις και όραμα.

Η Διοικητική Ανασυγκρότηση, στην οποία αναφέρθηκα,

–αλλά και οι αλλαγές που προετοιμάζει το Υπουργείο Εσωτερικών–

 αποτελούν προϋποθέσεις αυτής της προσέγγισης.

Η αξιοποίηση του κεκτημένου των Περιφερειακών Συνεδρίων, όπως και της ευνοϊκής συγκυρίας για τη χώρα, δίνουν και στην Κυβέρνηση και στην Τοπική Αυτοδιοίκηση όλα τα εφόδια αυτού του στόχου.

Άλλωστε, ο στόχος είναι ένας και κοινός.

Στο πλαίσιο αυτό, η συμβολή της Περιφερειακής Αυτοδιοίκησης με ρεαλιστικές προτάσεις είναι αναγκαία και επιτακτική.

Σας ευχαριστώ.